Na temelju članka 10. stavka 2. Zakona o savjetima mladih („Narodne novine“ br.41/14, 83/23) i članka 5. Odluke o osnivanju Savjeta mladih Općine Rovišće (“Službeni glasnik Općine Rovišće”, broj 5/23) Općinsko vijeće Općine Rovišće

objavljuje

**JAVNI POZIV**

**za podnošenje prijedloga kandidata za izbor članova**

**Savjeta mladih Općine Rovišće**

**I.**

Pokreće se postupak izbora članova Savjeta mladih Općine Rovišće (nadalje u tekstu: Savjet).

Savjet je savjetodavno tijelo Općine Rovišće, koje promiče i zagovara prava, potrebe i interese mladih u cilju njihovog sudjelovanja i odlučivanja o upravljanju javnim poslovima od interesa i značaja za mlade, aktivno uključivanje mladih u javni život, te informiranje i savjetovanje mladih Općine Rovišće.

**II.**

Savjet ima pet (5) članova uključujući predsjednika i zamjenika predsjednika, koje bira Općinsko vijeće Općine Rovišće (nadalje u tekstu: Općinsko vijeće).

U Savjet se biraju mladi koji u trenutku podnošenja kandidature za članstvo u Savjetu imaju od navršenih petnaest (15) do navršenih trideset (30) godina života, te koji imaju prebivalište ili boravište na području Općine Rovišće.

Osoba ne može istodobno biti član Savjeta i vijećnik u Općinskom vijeću.

**III.**

Članove Savjeta bira Općinsko vijeće na temelju pisanih i obrazloženih kandidatura, u skladu sa zakonom kojim se uređuje sustav lokalne i područne (regionalne) samouprave, Statutom Općine Rovišće, Poslovnikom o radu Općinskog vijeća, Zakonom o savjetima mladih, te Odlukom o osnivanju Savjeta.

**IV.**

Kandidate za članove Savjeta temeljem ovog javnog poziva mogu predlagati:

- udruge koje su sukladno statutu ciljano i prema djelatnostima opredijeljene za rad s mladima i za mlade,

- udruge nacionalnih manjina u Republici Hrvatskoj,

- učenička vijeća,

- studentski zborovi,

- pomladci političkih stranaka,

- sindikalne ili strukovne organizacije u Republici Hrvatskoj,

- neformalne skupine mladih (skupina od najmanje 5 mladih).

**V.**

 Pisane i obrazložene kandidature za izbor članova Savjeta sastavljene sukladno ovom javnom pozivu, ovlašteni predlagatelji predaju Povjerenstvu za izbor i imenovanje Općinskog vijeća, prema uputama iz javnog poziva i na obrascima priloženim uz ovaj javni poziv.

Prijedlog kandidata obvezno sadrži:

- naziv i sjedište ovlaštenog predlagatelja,

- podatke o kandidatu (ime i prezime, datum i godina rođenja, prebivalište ili boravište – fotokopija osobne iskaznice ili prijave boravišta),

- obrazloženje prijedloga.

 Prijedlog kandidata koji je nepravovremen, nepotpun ili nepravilno sastavljen neće se razmatrati.

Prijedlog mora biti potpisan od strane ovlaštene osobe predlagatelja i ovjeren pečatom, ukoliko ga predlagatelj ima. Kada kandidaturu ističe neformalna skupina mladih, za pravovaljanost kandidature dužna je prikupiti najmanje 5 potpisa mladih na propisanom obrascu, a kandidaturu potpisuju prva tri po redu potpisnika.

Predlagatelj je dužan uz prijedlog priložiti:

- dokumentaciju iz koje je vidljivo da predlagatelj ispunjava uvjete iz točke IV. ovog javnog poziva (presliku izvatka iz odgovarajućeg registra udruge),

- dokumentaciju iz koje je vidljivo da kandidati ispunjavaju uvjete iz točke V. ovog javnog poziva (presliku dokaza o prebivalištu ili boravištu na području Općine Rovišće.

**VI.**

**Rok za podnošenje prijedloga kandidata je 20 dana od dana objave ovog Javnog poziva na mrežnim stranicama Općine Rovišće** [www.opcina-rovisce.hr](http://www.opcina-rovisce.hr)**.**

**Prijedlozi kandidata dostavljaju u Općinu Rovišće ili se šalju poštom preporučeno na adresu: Općina Rovišće, Trg hrvatskih branitelja 2, 43212 Rovišće, sa naznakom “Savjet mladih”.**

**Prijedlog kandidata koji je nepravovremen, nepotpun ili nepravilno sastavljen neće se razmatrati.**

**VII.**

 Povjerenstvo za izbor i imenovanja Općinskog vijeća obavlja provjeru formalnih uvjeta prijavljenih kandidata u roku od 10 dana od isteka roka za podnošenje prijava.

Nakon obavljene provjere formalnih uvjeta prijavljenih kandidata, Povjerenstvo za izbor i imenovanja u roku od 15 dana od isteka roka za podnošenje prijava sastavlja izvješće o provjeri formalnih uvjeta, te utvrđuje popis važećih kandidatura.

Izvješće o provjeri formalnih uvjeta s popisom važećih kandidatura dostavljaju se Općinskom vijeću, te se objavljuju na mrežnim stranicama Općine Rovišće [www.opcina-rovisce.hr](http://www.opcina-rovisce.hr).

**VIII.**

Općinsko vijeće na prvoj sjednici nakon objave popisa važećih kandidatura raspravlja izvješće o provjeri formalnih uvjeta.

Popis važećih kandidatura utvrđuje se na način da se ime i prezime kandidata na listi navodi prema redoslijedu zaprimljenih pravovaljanih prijedloga.

Lista sadrži: naznaku predlagatelja, ime i prezime kandidata, datum i godina rođenja.

Nakon rasprave o izvješću o provjeri formalnih uvjeta, Općinsko vijeće s popisa važećih kandidatura javnim glasovanjem bira članove Savjeta.

U slučaju da nije moguće izabrati Savjet zbog dva ili više kandidata s jednakim brojem glasova, glasovanje se ponavlja za izbor kandidata do punog broja članova Savjeta između onih kandidata koji u prvom krugu nisu izabrani jer su imali jednak broj glasova.

Glasovanje se ponavlja dok se ne izaberu svi članovi Savjeta.

**IX.**

Mandat članova Savjeta počinje danom konstituiranja Savjeta i traje do dana stupanja na snagu odluke Vlade Republike Hrvatske o raspisivanju sljedećih redovitih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju Općinskog vijeća sukladno odredbama zakona kojim se uređuje lokalna i područna (regionalna) samouprava.

**X.**

Rezultati izbora za članove Savjeta objavljuju se u “Službenom glasniku Općine Rovišće” i na mrežnim stranicama Općine Rovišće [www.opcina-rovisce.hr](http://www.opcina-rovisce.hr), te u sredstvima javnog priopćavanja.

**OPĆINSKO VIJEĆE OPĆINE ROVIŠĆE**